**Fremgangsmåte ved mistanke om omsorgssvikt/ vanskjøtsel av barn**

Utarbeidet av:Helsesøstertjenesten iLavangen, Gratangen, Bardu og Salangen.

Formål: Gjøre kliniske tegn, symptomer og tiltak kjent for alle ansatte

#### Ansvar: Helsesøster, helsestasjonslege, jordmor, fysioterapeut og annet personell i helsestasjonen. Ledende helsesøster har ansvar for at øvrige ansatte er kjent med prosedyren

#### Definisjon av omsorgssvikt/vanskjøtsel:

Omsorgssvikt/vanskjøtsel av barn er en situasjon som innbærer risiko for barnet og er en manglende evne hos omsorgspersonene til å møte barnets basale fysiske, emosjonelle, psykiske og/eller medisinske behov. Det kan også være mangel på tilsyn av barnet slik at det kan skade seg. Dette kan resultere i alvorlig svekkelse av barnets helse og utvikling, og kan være bevisst eller ubevisst fra omsorgspersonenes side. **Vanskjøtsel er sjeldent et enkelt tegn eller symptom, men et sammensatt bilde av ulike faktorer.**

##### **Symptomer og tegn**

Mulige tegn som kan vekke mistanke om omsorgssvikt:

* Barnet er preget av dårlig stell og pleie
* Uegnet påkledning
* Dårlig tannstatus
* Ubehandlede infeksjoner (også parasitter, skabb, lus)
* Manglende oppfølging av nødvendig medisinsk behandling, avtaler med behandlere som ikke følges opp eller oppfølging av vanlige og nødvendige helsetjenester for barn
* Dårlig, manglende eller feil ernæring (over/ undervekt)
* Manglende tilsyn med barnet som resulterer i skader (dyrebitt, fall, skolding osv.)
* Store bleieutslett
* Omsorgspersoner med rusmisbruk
* Forsinket psykomotorisk utvikling

### Symptomer på omsorgssvikt

#### Manglende dekking av barnets basale behov

* Barnet er skittent og ustelt og er preget av at dette har vart en stund. Ser skittent ut (inngrodd skitt) og har vond lukt
* Barnets tannstatus er dårlig og ikke behandlet av tannhelsepersonell
* Barnet gir inntrykk av å være den som har ansvar og gir omsorg, til tross for at barnet er for ung til dette
* Fraværende omsorgspersoner/ barnet er alene på sykehuset

#### Inadekvat ernæring:

* Barnet er dårlig ernært og/eller dehydrert uten bakenforliggende sykdom
* Overernæring som kan resultere i fedme til tross for at omsorgspersonene er informert og har fått kunnskap om barnets behov og farene med ekstrem overvekt.

#### Manglende tilsyn med barnet:

* Skader som skjer pga av manglende tilsyn (se også [mishandling – fysisk](http://www.helsebiblioteket.no/fagprosedyrer/ferdige/mishandling-av-barn-fysisk) )
* Forgiftninger som skjer på grunn av manglende tilsyn

#### Barn som ikke får medisinsk behandling og/eller oppfølging:

* Når omsorgspersonene ikke følger opp nødvendig medisinsk behandling og gjentatt ikke møter til avtaler som er nødvendig for å behandle barnet
* Når omsorgspersonene ikke tar kontakt med helsepersonell til tross for åpenbar sykdom hos barnet

### Signaler som barnet kan vise

Mulige signaler som barnet kan vise ved omsorgssvikt

* Tristhet
* Mangel på mimikk
* Konsentrasjonsproblemer
* Ufrivillig vannlating og avføring
* Motorisk uro
* Angst
* Følelsesmessig ustabilitet
* Uvanlig fokusert på foreldrene i forhold til alder og utvikling
* Bortfall av tidligere ferdigheter

### Tiltak ved mistanke

Tiltak/undersøkelser ved mistanke om omsorgssvikt:

* Ekstra konsultasjoner på helsestasjonen/hjemmebesøk, gjerne i tverrfaglig samarbeid med samtykke fra foresatte
* Bekymring om barnet kan diskuteres med lege, evt. legeundersøkelse (ernæringsstatus, infeksjonsstatus, psykiatrisk/psykologisk vurdering ut fra barnets klinikk)
* Bekymring om barnet kan med samtykke fra foresatte diskuteres med barnehage, skole, PPT, BUP, kollegaer. Bekymringen kan drøftes anonymisert med barnevern.
* Dersom det er grunn til å tro at barnet har vært eller blir utsatt for omsorgssvikt, skal helsepersonellet av eget tiltak sende bekymringsmelding til barnevernet. Foresatte informeres om at melding sendes.

Opplysninger til barnevernstjeneste og politi

* Helsepersonellet skal være kjent med og etterleve følgende plikter:
	+ Oplysningsplikten til barnevernet – på eget initiativ og ved pålegg, jf. Helsepersonelloven § 33
	+ Opplysningsplikt til politi og brannvesen, jf. Helsepersonelloven § 31
	+ Det personlige ansvaret for å melde
	+ Plikt til å hindre at straffbare handlinger blir begått, jf. Straffeloven § 196
* Foresatte bør informeres om at melding til barnevernstjenesten sendes. Dersom informasjon. Ved mistanke om at barnet/ungdommen er utsatt for seksuelle overgrep, vold, tvangsekteskap, kjønnslemlestelse, eller dersom det å informere foreldrene kan sette noens liv og/eller helse i fare er det barnevern eller politi som skal vurdere om informasjon til foresatte skal gis.
* Plikten til å varsle politiet inntrer når slik varsling er *nødvendig* for å avverge alvorlig skade.
	+ Statens barnehus Tromsø: 777 97440, barnehuset.tromso@politiet.no
	+ Astafjord barneverntjeneste 771 72055
	+ Politi: 02800 – Blir automatisk tilkoblet tilhørende politidistrikt

Referanser:

helsebiblioteket.no: (<http://www.helsebiblioteket.no/fagprosedyrer/ferdige/mishandling-overgrep-eller-omsorgssvikt-av-barn-bekymring-mistanke-og-melding>), (<http://www.helsebiblioteket.no/fagprosedyrer/ferdige/seksuelle-overgrep-mot-barn>), (<http://www.helsebiblioteket.no/fagprosedyrer/ferdige/omsorgssvikt-vanskjotsel-av-barn>), (<http://www.helsebiblioteket.no/fagprosedyrer/ferdige/mishandling-av-barn-fysisk>) hentet 28.08.17

Nasjonale faglige retningslinjer for helsestasjons og skolehelsetjenesten

 ([https://helsedirektoratet.no/retningslinjer/helsestasjons-ogskolehelsetjenesten](https://helsedirektoratet.no/retningslinjer/helsestasjons-og-skolehelsetjenesten)) hentet 28.08.27